open-index/open-wikipedia-markdown huggingface dataset:
Umbria

**Umbria** ta un di e binti region di Italia, situá den e parti sentral di e pais. E region ta konosí pa su paisahenan montañoso, vayenan fertíl i arkitektura medieval. Su kapital ta Perugia, un siudat universitaria ku un riku herensia artístiko i kultural. E región tin un poblashon di mas o ménos 878.540 habitantenan. Otro siudatnan importante ta Terni, Foligno, Spoleto i Orvieto.

Umbria ta úniko pasobra e ta e úniko región den Italia ku no tin salida pa laman ni frontera internashonal. Su ekonomia ta basá riba agrikultura (spesialmente oleifi i biña), turismo, i artesanía lokal.

E región ta konosí tambe pa fiestanan kultural manera Umbria Jazz i pa paisahenan natural manera Vaye di Nera i Monte Sibillini. Historia di Umbria ta inkluí periodonan etrusko, romano, medieval i renasentista, ku hopi siudat i pueblonan preservá su karakter histórico.
Molise

**Molise** ta un region den sùit di Italia. E kapital regional ta Campobasso.
E region tin un poblashon di 313.348 habitante (te ku 1 di yanüari 2015) i un superfisie di 4.438 kilometer kuadrá. E ta e di dos region mas chikitu di e pais, despues di Vaye di Aosta. Molise ta dividí den dos provinsia, yamá pa nan kapital: Campobasso i Isernia.
IOS

**iOS**  (antes *iPhone OS*) ta un sistema operashonal mobil ku Apple Inc. a krea i desaroya  exclusivamente pa su hardware. E ta e sistema operashonal móbil di iPhone, IPod Touch, iPad i Apple TV. Despues di Android iOS ta e di dos sistema operashonal mobil mas instalá na mundu. iOS a kordialmente yama e sistema operashonal pone, ma a famoso den 2010 pa regla e aporte na kambio di e sistema operashonal na disposishon Apple adishonal.  

iOS a introdusí na 2007 implementa konosí komo ehekutá un version di macOS pa pone di promé generashon. Na MacWorld konferensia i expo dia 9 yanuari 2007 Apple a develá un produkto nobo, e pone i e tendría un sistema operashonal "relaciona".

Dia 6 di maart di 2008, Apple renombró macOS X bai pone iOS despues di lanzamentu di it di desaroyo di software pa iPhone.
Minister sin cartera

Un **Minister sin cartera** ta un minister sin responsabilidadnan delinea o sea un minister cu no ta para na cabes di un cierto ministerio.

E funcion aki ta particularmente comun na paisnan goberna pa un gobierno di coalicion y pa un gabinete di minister cu poder ehecutivo. Apesar cu e minister sin cartera no ta encabesa un cierto ministerio o organo, e ta ricibi un salario di mandatario y tin derecho di voto pa cu decisionnan di e gabinete. Na algun pais e puesto di "minister sin cartera" o puestonan equivalente no ta comun. Aki ta trata di paisnan unda e poder ehecutivo no ta consisti di un coalicion di partidonan politico o unda tin un sistema di gobernacion presidential, manera Merca.

## Aruba
* Marisol Lopez-Tromp (2020-) Riba dia 25 di juli 2020, despues di un escalacion di e conflicto entre partido POR y su minister Lopez-Tromp, Conseho di Minister di Aruba ta dicidi pa kita e cartera di ministerio di Desaroyo Teritorial, Infrastructura y Medio Ambiente di e mandatario. Lopez-Tromp a retene su titulo di minister y a keda asigna cu algun tarea specifico den cuadro di mehora e proceso y re-activa economia, e asina yama "proyectonan fast track" inicia pa motivo di e crisis di COVID-19 na Aruba.
Eleutheria Ana de Palm

**Eleutheria Ana de Palm** (☆ 18 di aprel 1833 na Boneiru - † 26 di ougùstùs 1916 na Kòrsou), tambe konosi komo Sùr Marie Lucie, tabata e promé sùr di origen boneriano.

Eleutheria de Palm a nase komo katibu na Boneiru. Su libertat a wòrdu kumprá pa pader Basilio (1813-1884), na unda el a traha komo kria. Entre 1849 i 1862 pader Basilio tabata pastor di e parokia di Playa na Kralendijk. Dia 13 di yanüari 1856, na momento ku e sùrnan di Roosendaal a establesé riba e isla, Eleutheria de Palm ta drenta e órden di sùrnan bou di e nòmber religioso di Sùr Marie Lucie. Despues di dje tabatin mas katibu ku a haña òf kumpra nan libertat i ku a bira sùr.

Sùr Marie Lucie ta muri na e edat di 83 aña na Willemstad i a wòrdu derá na santana di e sùrnan di Habaai.

## Legado
Na okashon di e sentenario di e Kongregashon di Sùrnan di Roosendaal na 1956, a wòrdu a señalá ku durante e promé 100 aña di su eksistensia na Boneiru, alrededor di 30 mucha muhé boneriano a bira miembro di e kongregashon. E kantidat aki tabata relativamente haltu en komparashon ku e otro islanan di Antias Hulandes.
Shon A Eman

**Cornelis Albert Eman**, mihor conoci como **Shon A**, (☆ 17 di mei 1916 na Aruba - † 13 di juli 1967 na Corsou) tabata un politico Arubano. E tabata miembro di e Colegio di Gobernacion General (*College van Algemeen Bestuur*) pa asuntonan social di mei te juli 1949.

## Biografia
Cornelis Albert Eman a nace na Aruba como e di dos yiu di Syla Octavia Lampe y Jan Hendrik (Shon Henny) Eman, fundado di Partido di Pueblo Arubano (AVP). 

Despues di e fayecimento di su tata na 1957 Shon A a bira lider di AVP. Entre 1939 y 1951 el a fungi como miembro di Politieraad, un organo cu representacion di pueblo Arubano. Na 1949 el a forma parti di e prome gabinete di Moises Frumencio da Costa Gomez, yama *College van Algemeen Bestuur*., Na 1951 el a keda elegi den Conseho Insular di Aruba, unda el a sirbi 16 aña como miembro y lider di fraccion. Alabes e tabata miembro di parlamento di Antias Hulandes desde 23 di september 1958 te dia di su morto.

Shon A a forma parti di e delegacion Antiano cu a participa na e Conferencia di Mesa Rondo (RTC) na 1948 y 1952-1954. Na 1948 el a lidera e delegacion Arubano, cu tabata consisti tambe di Juancho Irausquin.

Dia 19 di februari 1948 el a entrega un peticion na Reina Wilhelmina pa Aruba separa (sali) for di e constelacion colonial di Kòrsou i Dependensianan y bira un teritorio autonomo bou di Hulanda. E palabra uza e tempo ey tabata "separacion".

Un luna despues, dia 18 di maart 1948 durante e prome Conferencia di Mesa Rondo (RTC) pa reorganisacion di Reino Hulandes na Den Haag, Shon A Eman a presenta y defende un mocion pa reconoce e derecho di Aruba pa bay en busca di su status autonomo dentro di Reino Hulandes.

Shon A ta fayece dia 13 di juli 1967 na Corsou, despues di sufri un atake di curazon na edad di 51 aña.

Shon A Eman tabata casa cu Blanche Marie Hartogh y hunto nan tabatin ocho yiu. Dos yiu, Henny Eman y Mike Eman, a sigui un carera politico y a fungi como promé minister di pais Aruba.

Na 1996 a devela un busto cu su imagen na Monumento 18 di maart na Oranjestad.
Chuy Bravo

**Chuy Bravo**, nomber artistico di **Jesús Melgoza** (☆ 7 di december 1956 na Mexico – † 14 di december 2019 na Ciudad di Mexico) tabata un actor, comediante, productor di pelicula y guionista Mericano-Mexicano. E ta conoci principalmente pa su trabou den telenovela, teatro i pelicula di cine independiente. Durante su carera, Melgoza a bira popular den comunidad Latinoamericano, specialmente na Mexico i entre e diaspora Mexicano na Merka.

El a nace den un famia di orígen Mexicano y a desaroyá un pasion pa arte dramatico for di edad hoben. Durante su bida profesional, e a kombina humor cu comentario social y a lansa temanan manera clase social, discriminacion y identidad cultural. Ademas di su papel como actor, Melgoza tabata un escritor creativo cu a contribui na e desaroyo di varios guion pa teatro i escenario grandi.

Jesús Melgoza a fayece na edad di 63 aña na Ciudad di Mexico.
Frente Sosial Progresivo

**Frente Sosial Progresivo** (FSP) ta un partido polítiko na Boneiru, un entidat públiko di Hulanda desde 2010. 

Na 2018 Robby Beukenboom i Maruga Janga, kendenan tabata miembro di konseho insular di Boneiru, a funda e partido despues di a separá nan mes foi e frakshon di PDB. E partido ta hiba e ideologia sosial-demókrata i ta sostene un desaroyo duradero pa e isla di Boneiru ku mester kana man den man ku protekshon di kultura i medio ambiente.

E partido a partisipa na elekshon di konseho insular na 2019 i a risibi 5.49% di e votonan; ku e resultado aki no a logra obtené un asiento.
Naruhito

Emperador **Naruhito** (hapones: 令和天皇 Reiwa Tennō?), nasi bou nòmber di prinsipe Hiro (浩宮 Hiro-no-miya?), (Tokyo, 23 di febrüari 1960) ta e di 126 emperador di Hapon desde 1 di mei 2019. E ta e yu mayó di emperador Akihito i emperatris Michiko Shoda.
Tayanna

**Tayanna**, nòmber artistiko di **Tetyana Mykhaylivna Reshetnyak**, (☆ 29 di sèptèmber 1984 na Chernivtsi, Ukrania) ta un kantante, aktris i kompositor di Ukrania.
Jimmie Johnson

**Jimmie Kenneth Johnson** (*El Cajon, California, 17 di septembre 1975) ta un koredo di auto di kareda den e categoria NASCAR.

## Link eksterno
*
Matanan protehi na Aruba

**Matanan protehi na Aruba** ta un lista di 69 especie y clase di mata cu ta menciona den e *Landsbesluit bescherming inheemse flora en fauna op Aruba*. E ley aki ta duna proteccion na flora y fauna indigeno di Aruba, cu sea ta riesga extincion of di cual un presencia duraduro ta desea pa su balor ecologico.

Na vigor desde 15 di augustus 2017, e decreto national (landsbesluit) ta incorpora e sortonan cu ta protehi a base di e Ordenansa pa Proteccion di Naturalesa (*Natuurbeschermingsverordening 1995*) y e Ordenansa di Medio Ambiente marino (*Marien-milieuverordening*). Alabes a hunta na esaki e sortonan cu ta resorta bao di proteccion di e tratado di CITES y e SPAW-protocol.

Supervision y localisacion di e matanan protehi riba laman y e costanan di Aruba ta encargo di Warda Nos Costa huntu cu Cuerpo Policial Arubano. Mantencion di e reglanan riba tera ta den man di park rangers di Parke Nacional Arikok y e inspectornan di Departamento di Naturalesa y Medio Ambiente (DNM). 

## Matanan protehi

 = riesgo di extincion

## Wak tambe
* Animalnan protehi na Aruba
* Dutch Caribbean Species Register

## Link externo
* Dutch Caribbean Biodiversity Database

## Referencia
Universidade Federal de Goiás

**Universidade Federal de Goiás** (**UFG**) ta un skol akademiko situa na Brazil.

## Link eksterno
*  Portal ofisial di UFG
Joe Biden

**Joseph Robinette (Joe) Biden Jr.** (☆ 20 di novèmber 1942 na Scranton (Pennsylvania)) ta un polítiko merikano y desde 20 di yanüari 2021 e ta e di 46 presidente di Estadonan Uni di Merka. Biden a sirbi di 2009 pa 2017 komo e di 47 vise-presidente di Estadonan Uni di Merka bao presidensia di Barack Obama. E ta miembro di e Partido Demokrat i tabata anteriormente senador pa Delaware di 1973 pa 2009. Den e elekshon di 2020 Biden tabata oponente di Donald Trump, kandidato di Partido Republikano.
Kamala Harris

**Kamala Devi Harris** (☆ 20 di òktober 1964 na Oakland (California) ta e di 49°  visepresidente di Merka desde 20 di yanüari 2021. E ta un hurista i polítiko progresista merikano di e Partido Demokrat. Harris ta e promé muhe ku ta logra bira visepresidente di Merka bou di presidente Joe Biden.  E ta e promé hende muhé i e promé persona di desendiente merikano i indio pa sirbi komo visepresidente i e funshonario eligi di mas haltu rango den historia di Merka. Anteriormente, di 2017 pa 2021, e tabata e promé senador indio-merikano di Merka, representando California. Promé ku su elekshon den Senado, el a sirbi komo prokuradó general di California entre 2011 i 2017. E tabata un kandidato den e elekshonnan presidensial 2024, den kua su rival, Donald Trump, tabata e ganadó.
Parke di Herensia Tanki Maraka

**Parke di Herensia Tanki Maraka** ta un museo na aire liber na Boneiru, ku ta situá 8,5 km panort di Kralendijk kant'i Kaminda Tras di Montaña.

E museo ta dediká na e kampamentu militar merikano ku tabatin na e sitio históriko aki durante Segundo Guera Mundial. E parke ta konta ku un ruta unda bo por kana i mira e restonan di e kampamentu. Riba e ruta tambe tin 30 bòrchi ku hopi portrèt unda por lesa kiko e papel di Boneiru tabata den e historia di e segundo guera mundial. E parke tambe tin fasilidatnan pa deskansá, ku ta inkluí lugá ku sombra, mesa, banki i baki pa bbq. Entrada na e parke ta gratis. 

## Historia
Despues ku Hulanda a keda okupá pa Alemania, e teritorionan hulandes den Karibe tabata kai bou di e protekshon di tropanan britániko i merikano. Na 1942 na Boneiru e ehérsito merikano a lanta un base militar na Tanki Maraka den serkania di aeropuerto Subi Blanku. E base tabata enserá baraknan militar, un espasio pa personal, un sala di deporte i un espasio pa ekiponan teknológiko ku tabata inkluí un di e promé instalashonnan di radar den e region karibense. Despues ku aeropuerto Subi Blanko a bira mucho chikitu, e merikanonan a kuminsa konstruí na desèmber di 1943 un aeropuerto nobo, kual a para bira despues e aeropuerto di Boneiru, Aeropuerto Internashonal di Boneiru. E tropanan merikano a bandoná e isla na febrüari 1947 despues ku nan a desmantelá kampamentu Tanki Maraka por kompleto, lagando solamente e fundeshi i blòkinan konkret atras.

Na 2007 Tanki Maraka tabata suheto di estudio arkeológiko di Instituto Arkeológiko Boneriano (BONAI), bou guia di Jay Haviser. E investigashon aki a resultá den e kreashon di un museo na aire liber, kual a habri na aña 2015.

## Mira tambe
* Aeropuerto Internashonal di Boneiru

## Referensia
Minot, North Dakota

**Minot** ta un siudat di North Dakota, un di e sinkuenta estado di Merka. E siudat tin un área di 69,72 kilometer kuadrá i un poblashon di 40.888 persona (2010).
Lista di faro na Boneiru

Esaki ta un lista di **[[faro]] na [[Boneiru]]**. E entidat públiko di Boneiru ta doño di e edifisio i konstrukshonnan. Desde 2012 Willemstoren i e faronan di Malmok, Spelonk, Ser’i Bentana, Fort Oranje i Punt Vierkant ta poni riba lista di monumento. 

## Faronan
Lena Belkina

**Lena Belkina**, nòmber artístiko di **Elena Yuryneva Belkina**, (☆ 27 di novèmber 1987 na Tashkent), ta un kantante di ópera (mezzosoprano) di Ukrania.

## Link eksterno
* https://web.archive.org/web/20210118045127/https://lenabelkina.com/
Fontein (Boneiru)

**Fontein** , tambe konosí komo "landstuin ten oosten", ta e nòmber di un kunuku grandi na e parti nort-ost di Boneiru, situá pariba di Rincon. E nòmber Fontein ta mustra riba e fuente di awa dushi, ku ta prosedente di e formashon nan di kalki den vesindario di Montaña. Den un kueba e awa ta kai i ta wòrdu rekohé dor di pisinanan di irigashon. E presensia di awa dushi a krea un oasis bèrdè ku balor ekológiko i ku ta sirbi komo habitat pa para i reptilnan straño.

Plantashi Fontein ta dividi den tres parsela ku un área di 302,7 hèktar. E tabata un di plantashinan mas konosí pa su produkshon agríkola i ku mas tantu awa riba Boneiru.  Den añanan ochenta di siglo 20 e fuente natural tabata produsi 12 pa 17 m³ di awa pa dia.

Na Fontein i vesindario por topa ku pinturanan indjan. E área aki tabata e esenario di e lantamentu na 1834 di Martis di Katarina Janga. Na komienso di siglo 20 a hasi explorashon pa fòsfat na Fontein.

Na 1868, despues di abolishon di sklabitut, e plantashi i saliñanan di salu di WIC a pasa pa man privá. Plantage Fontein a wòrdu ofresé den vindishi públiko na 1869 i ta pasa pa famianan boneriano, famia Hellmund i den siglo 20 famia Herrera. Na 1990 el a wòrdu atkerí pa famia Mansur di Aruba. Na 2023 Entidat Públiko Boneiru a kumpra e tereno pa 3,4 mion dòler pa motivonan stratégiko, entre otro pa mantene su karakter original i su balor komo herensia kultural di e isla. Ya den dekada 70 i 80 kaba, a hasi intento pa kumpra Fontein pa komunidat, pero esaki no por a keda realisá pa falta di fondo.

Riba e islanan Kòrsou komo Aruba, tin tambe lugá ku ta yama Fontein. E nòmber Fontein ta mustra na tur dos lugá riba un fuente di awa dushi.

## Wak tambe
* Fontein (Aruba)
2020

**2020** ta un "schrikkeljaar" kuminsando riba un djarason riba e kalènder gregoriano. Mundialmente ta mira 2020 komo e aña di e pandemia di corona.

## A sosodé
**Yanüari**
* 9 - Na Sint Maarten a tene elekshon pa Parlamento di Sint Maarten.

**Febrüari** 

**Mart**
* 13 - Ta konstatá dos caso di infekshon ku e virus COVID-19 na Aruba i un caso na Kòrsou. Esaki tabata e inisio di e krisis di COVID-19 na Aruba i krisis di COVID-19 na Kòrsou.
* 17 - Ta konstatá e prome caso di infekshon di COVID-19 na Sint Maarten. Esaki tabata e inisio di e krisis di COVID-19 na Sint Maarten.
* 28 - E di dos gabinete di Silveria Jacobs, konsistiendo di minister di partidonan National Alliance (NA) i United People's Party (UP), ta huramentá na Sint Maarten.

**Aprel**

**Mei** 

**Yüni**

**Yüli**
* 19 - Helikopter NH90 di Marina Real Hulandes ta kai den laman 12,5 km pafo di kosta di Aruba. Di e kuater tripulante dos ta fayesé.
* 24 - Suzy Camelia-Römer ta retirá komo minister di Salubridat Públiko, Medio Ambiente i Naturalesa den gabinete Rhuggenaath.

**Ougùstùs**

**Sèptèmber**
* 17 - Ta bende Curaçao Plaza Hotel na vindishi na Algemeen Pensioenfonds (APC).

**Òktober**
* 2 - Daisy Coffie, miembro di konseho insular di Boneiru, ta bandoná partido MPB.
* 22 - Marisol Lopez-Tromp, minister di Desaroyo Teritorial, Infrastructura y Medio Ambiente di Aruba ta wòrdu retirá for di gabinete Wever-Croes I.

**Novèmber**
* 26 - Elvis Tjin Asjoe ta retirá komo diputado di Boneiru .

**Desèmber**

## A fayesé
**Yanüari**
* 3 - Lina Domacassé (67), reina di salsa boneriano na Hulanda
* 13 - Arthur Donker (73), kolumnista kurasoleño, konosí pa su kartanan bao e tema ‘Ik blijf lachen op deze klip’.
* 29 - Hubert Hoogvliets (72), presentadó kurasoleño na TeleCuraçao, konosi pa e programa ‘Bo tra’i merdia’

**Febrüari**
* 29 - Martin Vlietman (84), desaroyadó i magnate hotelero kurasoleño, kende a duna inisio na e proyektonan di Holiday Inn i Arthur Frommer. Na 1980 ela tuma over Princess Beach Hotel. 

**Mart**
* 7 - Harold Hollander (82), dosente kurasoleño i rektor di Peter Stuyvesant College.

**Aprel**

**Mei** 
* 16 - Pedro ‘Papito’ van der Dijs (78), empresario kurasoleño i fundado di pomp di gasolin "Vanddis".

**Yüni**
* 20 - William Millerson (67), kampeon di karate (1973), politiko i presidente di parlamento di Kòrsou.

**Yüli**
* 28 - Gerard Smeets (78), notario kurasoleño i un di e lidernan tras di e desaroyo di e sektor finansiero na Kòrsou.

**Ougùstùs**
* 16 - Ruud Wijngaarde (57), aktivista sosial i konsehero di fundashon Reda Sosial na Kòrsou.
* 26 - Suzanne Perlman (96), pintor húngaro-hulandes. 

**Sèptèmber**

**Òktober** 
* 9 - Frido Croes (62).

**Novèmber**
* 5 - Mary Wever-Laclé (73), polítiko arubano i minister di Enseñansa y Labor den gabinete Henny Eman III. 
* 18 - Ariadne Faries (52), diseñado gráfiko i artista multifasetiko kurasoleño

**Desèmber**
* 8 - Etzel Provence (82), musiko i kompositor kurasoleño.
* 19 - Benny Nisbet (67), polítiko arubano.
2021

**2021** ta un aña komun ku a kuminsa riba un djabierna riba e kalènder gregoriano. Bièrnèsantu ta kai riba 2 di aprel i Pasku Grandi riba 4 i 5 di aprel.

## A sosodé
### Yanüari
* 6 - Na Washington D.C. manifestantenan pro presidente Donald Trump ta kibra barikada i ta asaltá e Kapitolio.
* 15 - Na Hulanda henter gabinete Rutte III ta entrega su retiro a kausa di e scandal di pago di benefisio sosial pa kuido di mucha (kinderopvangtoeslagenaffaire).
* 15 - E kantidat di morto mundialmente pa motivo di COVID-19 ta surpasa 2 mion persona.
* 20 - Joe Biden ta huramentá komo e di 46 presidente di Merka. Kamala Harris ta asumi vicepresidensia merikano komo e prome hende muhe.

### Febrüari
* 1 – E hunta militar na Myanmar a tuma poder over. Lider di gobierno Aung San Suu Kyi i algun miembro di su gabinete a keda deteni.
 
### Mart
* 17 - Na Hulanda, a tene elekshon parlamentario pa e asina yamá "Tweede Kamer der Staten-Generaal".
* 19 - Na Kòrsou, a tene elekshon pa Parlamento di Kòrsou.

### Aprel
* 17 - E kantidat di morto a kousa di e pandemia di COVID-19 ta surpasa 3 mion hende.

### Mei
* 11 - Den kuadro di e konflikto israelí-palestino Israel ta tira riba Faha di Gaza i Hamas ta responde aumentando su kandela. Esei a okuri despues ku Israel a kuminsa disaloká famianan palestino den vesindario di Sheikh Jarrah na Herusalem ost.

### Yüni
* 14 - Na Kòrsou gabinete Pisas II ta huramentá komo susesor di gabinete Rhuggenaath.
* 25 - Na Aruba ta tene elekshon pa Parlamento di Aruba.

### Yüli

### Ougùstùs
 
### Sèptèmber
* 20 - Na Aruba ta keda instalá Gabinete Wever-Croes II.

### Oktober

### Novèmber
* 9 - Na Botswana ta detektá e prome kaso di ''Omikron'', un variante di e coronavirus ku a kousa di e pandemia di COVID-19. Dia 26 di novèmber 2021 e Organisashon Mundial di Salú ta klasifiká esaki komo un variante di preokupashon.

### Desèmber

## A nase
**Yanüari**

**Febrüari**

**Mart**

**Aprel**

**Mei** 

**Yüni**

**Yüli**

**Ougùstùs**

**Sèptèmber**

**Oktober**

**Novèmber**

**Desèmber**

## A fayesé
### Yanüari

### Febrüari

### Mart
* 1 - Charro Kelly (79), polítiko arubano.
 
### Aprel
* 9 - Prinsipe Felipe (99), kasá di reina Elizabeth II di Reino Uni.

### Mei

### Yüni

### Yüli
* 14 - Cedric Ridderplaat (77), kantante, musiko, kompositor, areglista, poeta, outor y pintor di Kòrsou.
* 21 - Ronnie Winkel (87), polítiko kurasoleño.

### Ougùstùs
 
### Sèptèmber

### Oktober
* 2 - Clovis Lodewijks (91), pionero i dirigente deportivo di sòftbòl na Kòrsou.

### Novèmber
* 2 - Boy Dap (88), músiko, kantante i kompositor di Kòrsou.

### Desèmber
* 18 - Digna Laclé-Herrera (95), edukadó, poeta, eskritor i polítiko arubano.
Santiago de Compostela

**Santiago de Compostela** ta un siudat den region norteste di Spaña. Santiago, ku ta nifika "San Jakobo", ta situá den e provinsia A Coruna i ta e kapital di e region outónomo (comunidad autónomo) di Galicia. E siudat tin masomenos 100.000 habitante, di kual 35.000 ta studiante.
Chadwick Tromp

**Chadwick Chandler Tromp** (☆ 21 di maart 1995 na Aruba) ta un pelotero profesional di Aruba cu ta hunga den posicion di catcher pa Baltimore Orioles den Major League Baseball (MLB). Anteriormente el a hunga den MLB pa e ekiponan Mericano di San Francisco Giants i Atlanta Braves. 

## Carera
Na 2013 el a firma cu e Cincinnati Reds como agente liber internacional y a wordo asigna na nan team di Arizona League. El a hunga na 2015 cu e Class A Dayton Dragons y na 2016 cu e Daytona Turtles.

Na 2018 el a wordo promove pa e Triple A Louisville Bats. El a eligi pa agente liber dia 4 di november 2019. Dia 6 di januari 2020, el a firma un contracto di Liga Menor cu San Francisco Giants y a wordo promove pa e Liga Grandi, unda el a debuta dia 28 di juli 2020 y a hunga 24 wega pa e klup te na fin di temporada. Na december, el a prolonga su contrato pa un temporada mas. Den e temporada 2021 el a hunga den solamente nuebe wega. Na september Giants a pon’é riba dispensashon, despues di cua Tromp a muda pa Atlanta. Na mart 2022, el a firma un contracto di liga menor ku Atlanta Braves. Dia 13 di april 2025, el a firma un contracto di liga menor cu  Baltimore Orioles y a wordo asigna e mesun dia na e ekipo AAA Norfolk Tides. Dia 27 di mei 2025 el a debuta den e ekipo di MLB di Baltimore Orioles den un wega contra e ekipo di St Louis Cardinals.  

## Seleccion nacional Hulandes
Tromp a wordo selecciona pa e team di Reino, partisipando den World Baseball Classic 2017 y 2023. El a hunga cu e ekipo di Hulanda den e Campeonato Europeo 2016, y e di dos edicion di Premier 12 na 2019.

Na 2017, el a wordo selecciona pa e campo di entrenamento na Merka y despues cu Didi Gregorius a keda lesiona a hunga den World Baseball Classic 2017.
Lombardia

**Lombardia** ta un region den parti nort di Italia i tin un poblashon di 9.981.242 hende. Su kapital ta Milano. Otro siudatnan na Lombardia ta: Bergamo, Brescia, Como, Cremona, Lecco, Lodi, Mantova, Monza, Pavia, Sondrio i Varese.
Guillfred Besaril

**Guillfred Francis Besaril** (☆ 9 di januari 1974, Aruba) ta un politico Arubano. Di 2017 pa 2022 el a eherce e funcion di minister plenipotenciario di Aruba na Hulanda. Previamente e tabata miembro di parlamento di Aruba pa partido MEP di 2013 te 2017.
 
Besaril a lanta den distrito di Savaneta y na 1993 a inicia su carera na KPA. Entre 1993 y 2013 el a recore e filanan di KPA te jega un puesto di kader. Na 1999 Besaril a bay Hulanda pa sigui estudio, obteniendo un bachelor in Training & Human Development na Hogeschool van Arnhem en Nijmegen. Entre 2009 y 2013 e tabata presidente di Sindicato di Polis Arubano (SPA). 

Desde 2013 Besaril ta milita den partido Movimiento Electoral di Pueblo (MEP). Cu su participacion na eleccion 2013 riba posicion nr. 4 riba e lista e ta logra 833 voto personal y un asiento den parlamento di Aruba. Na eleccion 2017 e ta mantene su asiento y ta wordo eligi presidente di parlamento dia 27 di oktober 2017.  Na november 2017 e ta entrega su retiro como presidente y parlamentario pa asumi e puesto di minister plenipotenciario den gabinete Wever-Croes I y cual ta wordo prolonga den Gabinete Wever-Croes II. Na juni 2022 Besaril ta anuncia repentinamente su retiro pa motivonan personal i ta bolbe Aruba. Entrante prome di juli 2022 el a wordo sigui pa Ady Thijsen.

Besaril ta casa y tata di dos yiu muhe.

## Caso Tulipan
Prome minister Evelyn Wever-Croes ta haci denuncia na Ministerio Publico relaciona cu e iregularidadnan na Arubahuis durante e periodo 2018-2021, despues cu ‘Centrale Accountantsdienst’ (CAD) a investiga kehonan cu a drenta tocante malgastamento di fondonan di Arubahuis den un forma incorecto y hasta ilegal. Segun e kehadonan ex minister plenipotenciario Besaril i dos otro persona lo ta involucra. Dia 9 di januari 2023 gobierno di Aruba ta despedí Besaril como ambtenaar pa falta grave di trabou; na october mesun aña su apelacion contra esaki a keda rechasa den corte. E ta wordo deteni dia 13 di februari 2024, apenas cuater siman despues di a detene Glenn Ling, ex-director suplente di Arubahuis, kende a wordo laga den libertad.
 
Dia 13 di yüni 2025, Besaril a keda condena na un castigo di prison di 20 luna, di cual 10 luna ta condicional y un tempo di prueba di 3 aña pa malversacion y abuso di funcion como ambtenaar. A keda comproba cu el a laga Arubahuis paga pa uso priva di telefon, cas y biahamento como tambe gastonan priva den restaurant. E mester paga bek mas cu 138.000 florin.
Bernadina Growell

**Bernadina Growell-Kock** (☆ 27 di februari 1939 na Aruba - † 22 di januari 2009), tambe conoci como “Flor di Brasil” o “Mama di Cultura”, tabata un cantante y compositor Arubano. 

## Bida
Growell a nace dia 27 di februari 1939 como yiu di Francisco Kock y Bonaventura Kock-Geerman. E famia tabatin shete yiu, cuater yiu muhe y tres yiu homber. For di chikito Growell tabata canta den coro di misa. Cu su 12 aña e tabata actua y canta na scol tambe. Banda di cantamento e tabata toca guitara, cuarta, harmonica y orgel. Cu 15 aña el a cuminsa compone; su prome cantica tabata “Un Soño”. Un aña despues el a forma e trio “Las Campiranas”, hunto cu su ruman muhe Mariana Kock y Lucrecia Stamper. 

Na 1965 Bernadina ta casa cu Cecil Growell, kende tabata integrante di Sensacion del Caribe, un banda legendario di Aruba.. Como compositor fiho di e banda Bernadina tabatin un papel importante den e exito di Cecil y e grupo.

## Carera artistico
Growell a compone mas cu 700 obra, consistiendo di piesanan musical pa Carnaval, Pasco, Dia di Mama y pa misa. Na 1977 e tabata e prome hende muhe pa participa den e Festival di Tumba di Aruba, unda el a canta su propio composicion "Galiña den Carnaval". Na 1982 e ta saca su prome disco LP, titula "Un Sono" y produci na e studio di Radio Kelkboom. E LP aki ta contene 10 cantica na Papiamento. Growell tambe a lanta, dirigi of forma parti di diferente grupo folklorico, manera grupo di aguinaldo y di gaita, cu tabata duna show na diferente hotel.

## Reconocemento
Na 1997 Growell a ricibi un condecoracion como miembro den Orden di Oranje-Nassau. Na 2001 minister di Turismo, Lily Beke-Martinez, a reconoce Growell como ‘Mama di Folklore y Cultura di Aruba’. Na 2011 a duna un caya den bario di Brasil su nomber: *Caya Bernadina Growell-Kock*. Anualmente desde 2016, cu excepcion di un par di aña, fundacion Bernadina Growell-Kock ta organisa na Brasil un festival di canto tipico pa honra e legado cultural y musical di Bernadina Growell-Kock.
Percy Irausquin

**Joseph Gregory Percy Irausquin** (☆ 25 di juni 1969 na Aruba - † 14 di augustus 2008 na Amsterdam) tabata un diseñador di moda y modista Arubiano basa na Amsterdam. Media Hulandes tabata describie como un di e diseñadornan hoben mas talentoso na Hulanda. E corant nacional Hulandes De Volkskrant a describi su diseñonan como “sexy y extravagante” y “na moda pero no exigente”.

Na e edad di 39 aña Irausquin ta sufri un derame cerebral na su cas na Amsterdam y ta fayece. Su restonan ta dera na Sabana Basora riba su isla natal.

## Biografia y Carera
Irausquin a crece como yiu mas chikito den un famia cu cinco ruman muhe. El a studia na Rietveld Academie na Amsterdam, graduando na 1999. El a obtene su masters na Fashion Insitute Arnhem.

Su prome fashion show na Aruba tabata na House of Mosaic. 

Diseñonan di Irausquin tabata popular cerca personahenan di media Hulandes. Entre otro presentadora Katja Schuurman a comisiona Irausquin pa diseña su trahe di matrimonio.

Na 2005 Irausquin a habri su compania bou di e grupo di moda Hulandes, Moshi Moshi.

## Coleccion y Premio
* 2001-*Inspiration Amoureuse*. Su prome coleccion pa cual su rumannan muhe tabata su fuente di inspiracion. E ta gana e premio Frans Molenaar y ta sali un di e cuater finalistanan di e premio cu jury profesional pa e Robijn Fashion Award.
* 2002-*Bacchanal Chique*. Su proyecto final durante su estudio na Fashion Institute Arnhem (ArtEZ).
* 2003-*Edmee Enbias*, un coleccion ta carga nomber di su wela. 'En bias', corta scuins riba e hilo di e tela, ta e nomber di e tecnica cu a bira su marca comercial den transcurso di aña.
* 2004-*Hiver Palm Beach*, su prome coleccion prêt-à-porter.
* 2005-*All dressed up and nowhere to go* y *Belle du Jour*. Na 2005 e ta duna su prome solo-show durante e Amsterdam International Fashion Week.
* 2006-*Supernova* y *Tapis Rouge*.
* 2007-*Suzy Parker* y *Raison d'être*, cu e coleccionnan aki ta ta lansa e nomber *Atelier PRC*, durante e show na e misa De Duif na Amsterdam.
* 2008-*Il etait une fois*, exhibi na Teatro Tuschinski na Amsterdam, y na juli e coleccion di prêt-à-porter *Full Bloom*, inspira riba flor, ta wordo exhibi durante e Amsterdam International Fashion Week.
Coleganan Carin Verbruggen y Ferry Drenthem Soesman a produci un buki como homenahe na e coleccionnan di moda di Irausquin. E buki a wordo publica na 2013, titula *Percy Irausquin. With love for love*.
Edward Cheung

**Edward Bing Cheung** (☆ 6 di februari 1963 na San Nicolas) ta un ingeniero y cientifico Arubano, cu a contribui na diseña equipo nobo pa optimisa e rendimento di National Aeronautics and Space Administration (NASA) su telescop espacial "Hubble". E equipo diseña pa Cheung y su coleganan a wordo transporta pa espacio durante cuater vuelo cu NASA su flota di nave espacial. E lansamento di e equipo den espacio tabata un logro formidabel pa NASA.

## Biografia
Cheung a lanta na San Nicolas y tabata un di tres yiu di migrantenan Asiatico, Yok Fuir Cheung y Kong Ming Cheung, kende tabata doño di Kong Ming supermercado na San Nicolas. Na 1980 el a caba Colegio Arubano y a bay studia na Merca na Worcester Polytechnic Institute, unda e ta gradua na 1985. Cheung ta sigui pa obtene na 1990 un doctorado den ingenieria electrico na Universidad Yale, specialisando den e ciencia di robot. Tema di su disertacion tabata e problemanan encontra pa detectornan di movecion cu ta instala riba robot.

Cheung ta inicia su carera den mundo academico, tumando parti den diferente proyecto di investigacion riba tereno di ciencia robotico. Na 1991 e ta bay traha na NASA. Despues di cinco aña ta keda apunta na e proyecto di telescop espacial Hubble y finalmente ta bira e ingeniero principal di e proyecto. Pa medio di su trabou e ta haci contribucionnan significativo na e programa espacial Mericano y riba tereno di ciencia aerospacial. Un di su diseñonan ta e aparato cu el a duna e nomber  *ASCS/NCS Relay Unit Breaker Assembly*, abrevia ARUBA. 

Cheung ta casa cu Agnes Kock y hunto nan tin dos yiu.

## Distincion
Na 1999 Cheung a wordo reconoci dor di Worcester Polytechnic Institute pa su logronan profesional cu e premio *Ichabod Washburn Young Alumni Award*. For di gobernador Refunjol di Aruba el a ricibi na 2010 un condecoracion real Hulandes cu titulo Cabayero ("Ridder") den Orden di Leon Hulandes ("Orde van de Nederlandse Leeuw"), e prome Arubiano pa hanya esaki otorga.
Xander Bogaerts

**Xander Jan Bogaerts** (Aruba, 1 october 1992), nomber di cherche **“The X-Man”** y **“Bogey”** of **“Bogie”** ta un pelotero profesional Arubano pa e posicion di short stop pa e ekipo San Diego Padres cu ta forma parti di Liga Mayor Mericano (MLB) na Merca. Previamente e tabata hunga den MLB pa Boston Red Sox. Desde 2011 e ta forma parti di e team nacional di Reino Hulandes.

## Bida y Carera
Bogaerts a nace na San Nicolas, yiu di un mama di Aruba y un tata di Hulanda. E ta ruman morocho di Jair Bogaerts cu tambe ta pelotero profesional, hungando inicialmente pa Boston Red Sox y despues a traslada pa Chicago Cubs na 2012. E tabata e di cinco pelotero Arubiano pa hunga den Major League Baseball, tras di Eugene Kingsale, Calvin Maduro, Sidney Ponson y Radhames Dijkhoff.

Bogaerts su carera deportivo a cuminsa como miembro di e seleccion hubenil di beisbol di Aruba, ganando hopi premio individual. Na aña 2009 Bogaerts a wordo firma como agente liber amateur pa Boston Red Sox. Durante aña 2013 Bogaerts a debuta den wega di MLB y a hunga den 30 wega entre temporada regular y postemporada yudando Red Sox yega e campeonato World Series. El a bira Red Sox su *starting short stop* na 2014 y a ricibi e “Silver Slugger Award”, otorga pa Liga Mericano pa dos aña consecutivo na 2015, 2016 y atrobe na 2019 y 2022. E tabata un hungador den Weganan di Strea (All Star Games) na cuater ocacion. 

Despues di a sali di su contracto di 6 aña balora na 132 miyon dollar cu e la firma cu Boston na 2019, a anuncia dia 8 di december 2022 cu Bogaerts a firma un contracto cu San Diego Padres pa 11 aña, balora na 280 miyon dollar. Dia 29 di april 2023 Bogaerts a marca historia door di bira e prome hungador pa dal un homerun den weganan di MLB den cuater diferente pais: Merca, Canada, Reino Uni y Mexico.

### Team di Reino
Bogaerts ta keda selecciona pa e team nacional di Hulanda y a hunga den Baseball World Cup na 2011 (cua team a gana birando campeon mundial) y World Baseball Classic na 2013 y 2017.

## Honor
Na aña 2014 Xander Bogaerts a wordo condecora como Cabayero ("Ridder") den Orden di Oranje-Nassau. Hunto cu e deportistanan talentoso Sarah-Quita Offringa, Shanayah Howell y Chiara Petrocchi, el a keda honra na 2019 cu un stampia di 220 cent di Post Aruba den e serie di deporte diseña pa Armando Goedgedrag. Dia 10 di februari 2021 Commandeur Pieter Boer School na San Nicolas, Aruba ta cambia su nomber pa Scol Basico Xander Bogaerts.
Vale Croes

**Rudolfo Valentino “Vale” Croes** (☆ 5 di november 1951 - † 6 di april 2015 na Aruba), tabata un cantante y comediante Arubiano. 

## Biografia
Vale Croes a nace y lanta den bario di Pos Chikito, den un famia cu 12 yiu. Cu shete aña el a cuminsa canta den coro di Misa Sagrado Curazon na Savaneta bou direccion di Carmen de Kort. 

El a gradua como carpinte na scol tecnico Martin Luther Kingschool Aruba na 1966. Despues di gradua, el a traha na entre otro Bosch Plastics, Parsons' Corporation y Refineria Lago. Na 1972, a specialisa su mes na Hulanda den traha cu fibreglass. Entre aña 1980 y 2011 e tawata empleado di gobierno di Aruba.

Vale Croes tabata casa cu Lourdes Correia de Andrade. El a fayece dia 6 di april 2015 na Aruba.

## Carera artistico
Croes su carera artistico a cuminsa como cantante hoben den e grupo ranchero, 'Mariachi Perla di Aruba' y despues, entre 1973 y 1980, den e banda 'Sensacion del Caribe'. E tabata popular den gruponan di Carnaval tambe, pa motibo di su chasconan y bon humor. Croes su lema tabata basa riba palabranan di Ito Tromp (presentado di radio): *Cana busca alegria, pasobra tristesa ta bin di mes*. El a bira 'Prins Coriente' na 1974, huntu ku Robbie Jansen como 'Pancho Lenga', y na 1979 el a keda elegi 'Prins di Prinsnan' di Carnaval.

Su prome show di comedia el a realisá na 1973 na Connie Francis Club, despues di cual a sigui su prome show di comedia na Cas di Cultura na 1981, esaki sinembargo cu poco exito. Despues di un show na Corsou, su popularidad a crece. Den e periodo entre 1981 y 1996 ticketnan pa su 15 te 20 show pa aña, tabata bende mane pan cayente, tanto na Aruba, Corsou y Boneiro.

Na 1994 Vale Croes a organisá un homenahe na e cultura Arubano bou di e titulo *Homenahe na nos [[kultura|cultura]], [[folklor|folklore]] y costumber*. A sigui un pausa largo te fin di 2006, ora el a haci un come-back presentando e show *Pita bo auto prome bo yega cas*, un DVD ku broma, cantica y baile di Juan Gabriel. Despues di varios presentacion a sigui su despedida artistico cu e show *Bahando cu penshon* na Renaissance Convention Center na september 2011.
Noord

**Noord**, ta un luga na Aruba, cu ta situa den e parti panort di e isla. Huntu cu Tanki Leendert e ta forma e region di Noord/Tanki Leendert cu ta conta cu un poblacion di 16.944 habitante (2000). Esaki ta un region cu un poblacion creciente. Algun bario den Noord ta Malmok, Bakval, Westpunt, Alto Vista, Palm Beach, Washington, Koyari, Gasparito y Bubali.

Na costa west di Noord ta situa e zona turistico mas grandi di e isla. Aki tin concentra diferente compleho di hotel luhoso cu casino y un variedad di restaurant y shopping-malls. E playanan di Seco di Coco, Basiruti y Hadicurari ta conoci internacionalmente como Palm Beach. E caminda cu ta core na costa dilanti e hotelnan ta yama J.E. Irausquin Boulevard.

## Demografia
### Idioma
Un di tres parti (31.2%) di e poblacion di region Noord/Tanki Leendert ta unicamente papia  Papiamento na cas. E proporcion aki di  unicamente Papiamento ta mas abou cu averahe di Aruba (43.2%). Ademas, un cuart (25.3%) di Noord/Tanki Leendert ta papia di Papiamento y Spaño na cas. E proporcion aki ta mas halto cu e averahe di Aruba (18.9%). Tambe, un di dies parti (9.4%) di Noord/Tanki Leendert ta papia Papiamento y Ingles na cas, cual ta similar na e averahe di Aruba (9.4%). Similarmente, na Papiamento y Ingles, un di dies parti (9.7%) ta papia Papiamento y Hulandes na cas. E proporcion aki ta mas halto cu averahe di Aruba (6.8%). Alafin, mas cu un di cinco parti (22.4%) di Noord/Tanki Leendert no ta utilisa Papiamento como un di e dos idiomanan mas papia na cas. E proporcion aki ta mas halto cu e averahe di Aruba (18.6%).
:

## Atraccionnan na Noord
* Kapel di Alto Vista, luga di peregrinacion
* Kapel di Bethania, interior monumental
* Faro California (monumento), situa noordwest serca Hudishibana
* Misa Santa Anna, e prome misa catolico di Aruba 
* Playanan di Palm Beach, Arashi, Boca Catalina y Malmok
* Cancha di golf Tierra del Sol na Westpunt
* De Olde Molen, molina di biento Hulandes
* Bubaliplas, area protehi pa parha

## Imagen
Peninsula di Paraguaná

**Paraguaná** ta un peninsula na Venezuela den e parti mas nort di estado Falcón, cu e costa ta mira pa Lama Caribe. E isla di Aruba ta keda aprximadamente 27 km panort di Paraguaná, mientras Corsou y Boneiro ta keda un tiki mas leu. E peninsula di Paraguaná ta conecta cu e resto di continente Sur Americano atraves di e istmo natural, conoci como Los Medanos de Coro.

E peninsula ta consisti di tres municipio: Carruribana, Los Taques y Falcón.

Den e mesun area ta ubica un di e complehonan di refinamento di petroleo mas grandi na mundo: "Complejo de Refinación Paraguaná" (CRP), cu ta inclui Refineria Amuay y Refineria Cardón. E kompleho aki ta hunga un papel importante den e desaroyo economico regional y internacional. 

Ademas di su importancia industrial, Paraguaná tambe ta conoci pa su paisahe natural, incluso  Sierra de Santa Ana, un cadena di sero cu ta resalta den e topografia plano di e península. Su proximidad cu Aruba a contribui na e intercambio historico y economico entre e dos regionnan, incluyendo migracion, comercio, y turismo.
Santa Cruz

**Santa Cruz** ta un pueblo y un di e ocho region Arubano. E ta situa na e parti mas central di e isla. E pueblo di Santa Cruz mes ta riba un distancia di masomenos cinco kilometer di e capital Oranjestad. 

## Historia
Segun investigacion arkeologico Santa Cruz ta un di e cuater pueblo indjan conoci na Aruba; hunto cu Tanki Flip, Tanki Leendert y Savaneta. Durante e periodo ceramico e tabata e luga mas pobla di Aruba.

## Region di Santa Cruz
E region of districto di Santa Cruz tin un area di 41.04 km² y tin 12.870 inhabitante segun censo 2010. Su paisahe ta domina pa e seronan Hooiberg, Sero Biento y Sero Canashito y tambe pa Parke Nacional Arikok cu e sero Jamanota. Den e region ta keda e centro di agricultura Santa Rosa y den area di Barcadera, e parti zuid di e region, ta keda Aruba su waf pa carga di container, e waf di Barcadera. 

Zona y barionan na Santa Cruz ta entre otro Boton, Bringamosa, Cas Ariba, Jan Flemming, Macuarima, San Fuego, Shete, Siribana, Urataka, Warawara y Catashi. 

## Persona conoci
* Betico Croes (1938–1986), maestro di scol y politico.
* Calvin Maduro, pelotero di MLB
* Laura Wernet-Paskel, maestro, escritor y politico
* Evelyn Wever-Croes, fiscalista, hurista y politico


House in Sta Cruz.JPG|Cas tipico
Collectie Nationaal Museum van Wereldculturen TM-20029629 Woning in Santa Cruz Santa Cruz Boy Lawson (Fotograaf).jpg|Cas tradicional
Geboortehuis Betico Croes, voorgevel.jpeg|Cas natal di Betico Croes
Betico Croes

**Gilberto François "Betico" Croes,** (☆ 25 di januari 1938 na Santa Cruz – † 26 di november 1986 na Utrecht) tawata un maestro di scol y politico Arubiano, cu a hiba un lucha pa separa Aruba for di Antias Hulandes.

## Biografia
Betico Croes a nace y crece den Santa Cruz, cu semper a keda su base. E tabata e di seis entre e diesdos yiu di Francisco Cornelio Croes y Maria Louisa Croes-Lopez. Su rumannan menor, Hendrik Croes y Rudy Croes tambe a sigui su paso den politica y mas laat su yiu homber, Glenbert Croes tambe a sigui'e. E tabata omo di e politiconan Paul Croes y Evelyn Wever-Croes.

El a continua su estudio na academia pedagogico na Hilversum. E tabata e prome yiu di e famia cu a bay studia afo. Despues di a gradua pa hoofdakte na 1959, el a regresa Aruba y traha como maestro di scol na St. Jozefschool na Santa Cruz. 

### Carera politico

Na 1967 el a drenta politica y tabata diputado di enseñansa apunta pa Partido di Pueblo Arubano (AVP). Diferencia di vision tocante separacion di Aruba for di Antias Hulandes, e intento fracasa pa bira lider di partido y oposicion contra e poder di famia Eman, a resulta den e fundacion di Movimiento Electoral di Pueblo (MEP). Desde 1971 MEP a gana tur eleccion insular bou di lider di partido Betico Croes, kende tabata boga pa status aparte di Aruba, mientras Antias Hulandes y Hulanda tabata contra e idea aki. Durante gobernacion di MEP Croes nunca a ocupa un puesto den gobierno, sino tabata fungi como consehero den su propio gobierno. Sinembargo e tabata miembro di Parlamento di Antias Hulandes (1973-1976, 1977-1982, 1982-1985) y entre 1979 y 1980 el a ocupa e puesto di presidente.

Croes a cuminsa organisa diferente manifestacion y tabata biaha hopi afo buscando apoyo pa "Status Aparte". Dia 24 di april 1978 Croes ta wordo tira door di un polis.

### Morto y legado

Riba bispo di Status Aparte, Croes a bira victima di un accidente di trafico cu a lag'e den un coma. E no a logra recobra consenshi y a fayece riba 26 di november 1986 na Hulanda. Su restonan ta dera na Aruba.

Despues di su fayecimento, a reconoce Croes como 'Libertador di Aruba' pa medio di diferente reconocemento publico, discursonan politico y nombramento di cayanan y avenidanan. E origen di e titulo aki ta como cu su lucha a hiba na e acuerdo pa otorga Aruba e Status Aparte na 1986. Den e plan original, e siguiente stap despues di Status Aparte, tabata e independisacion total di pais Aruba for di Reino Hulandes. Esaki no a sosode.

## Wak tambe
* Caya G.F. (Betico) Croes
* Copa Betico Croes
* Dia di Betico
* Grupo di Betico
* Plaza Betico Croes
Sarah-Quita Offringa

**Sarah-Quita Najive Offringa,** (☆ 4 di juli 1991 na Aruba) ta un deportista profesional Arubiano den e ramo di windsurf. Desde 2003 e ta competi den e campeonato di 'Professional Windsurfers Association' (PWA) y a titula campeon mundial 25 biaha den diferente disciplina: freestyle (15), slalom (6) y wave (4). Na aña 2011, despues di dos aña (2010-2011) logrando e titulo di PWA “Women’s Freestyle World Championship”, e la ser nomina pa International Sailing Federation su ISAF “World Sailor of the Year Awards”. 

## Bida y Carera
Sarah-Quita Offringa a nace na Aruba como e di dos yiu di Esther Williams y Rudolf Offringa. El a cuminsa practica windsurfing na e edad di nuebe aña despues cu su mayornan a stimula su persona den esaki. Un aña despues, na 2001, el a participa den Bonaire Regatta unda el a termina na di dos luga den freestyle y na di tres luga den e caredanan di categoria "New Kids". Su ruman homber Quincy tambe tabata windsurf y na 2001 a participa den caredanan di Aruba Hi-Winds. Desde 2003 Offringa ta participa na PWA World Tour den e disciplinanan freestyle, slalom y wave. Su specialismo principal ta e disciplina di freestyle. Su bela tin e number "ARU-91". Di 2008 te 2017, na 2021 y 2023 el a titula campeon mundial den disciplina freestyle y na 2011, di 2015 te 2017 y na 2021 den disciplina slalom. Na Gran Canaria na 2024 el a titula campeon mundial den slalom X y wave. Entre 2008 y 2018 el a logra di no perde ningun "heat" den e competencianan di PWA disciplina freestyle.

Un pelicula documental riba Sarah-Quita Offringa titula *Cabeibusha, the Curly Gem* a wordo estrena dia 2 di oktober 2015 como parti di e "Windsurf World Cup Sylt" na Alemania. E pelicula di Julian Robinet ta e prome pelicula cu ta trata di hende muhe den deporte di windsurf.

## Honor
Offringa a wordo condecora "ridder" den Orden di Oranje-Nassau na 2013, den cual aña e tabata e condecorado mas hoben na un edad di 21 aña. Hunto cu e deportistanan talentoso Xander Bogaerts, Shanayah Howell y Chiara Petrocchi, el a keda honra na 2019 cu un stampia di 220 cent di Post Aruba den e serie di deporte diseña pa Armando Goedgedrag.
Na Aruba Art Fair 2022 bou e tema di "icononan Arubiano" e artista portugues MR Dheo a dedica su mural na Sarah-Quita Offringa. Como tributo na su logronan e playa popular pa windsurf y kitesurf na costa west panort di Marriott Aruba Resort, conoci como Fisherman's Hut of Hadicurari, a wordo renombra "Sarah-Quita Beach" na 2025. 

## Logro
### Copa mundial di Windsurf

## Link externo
* Website Sarah-Quita Offringa
* „15 World Titles And Counting“, Interview, Professional Windsurfers Association, (14-09-2018)
* Portrait Surfer of the year, Surf Magazin (22-10-2010)
* Video-Interview den Crozon Morgat (desde min. 11:00), dailymotion.com (19-10-2015)
Monarkia constitucional

Un **monarkia constitucional** (Kórsou: *monarkia konstitushonal*) ta un forma di gobernacion caminda e soberano o monarca ta eherce autoridad segun un constitucion escrito of uno no-escrito. 
E forma di gobernacion aki ta distingui su mes for di un monarkia absolutista of autoritario, pasobra den un monarkia constitucional, e poder di e monarca ta limita mediante disposicionnan cu ta stipula den e ley supremo di un pais.

## Reino Hulandes
Un di e ehempelnan mas conoci ta Hulanda, cu ta un monarkia constitucional parlamentario. Esey ta encera cu posicion di e monarca (rey of reina) ta stipula den constitucion y cu e monarca, hunto cu e ministernan, ta forma e gobierno. Segun e constitucion, e monarca ta fungi como hefe di estado, pero su funcion ta principalmente ceremonial. For di aña 2013, e hefe di estado di tur e paisnan den Reino Hulandes ta Rey Willem-Alexander.

## Monarkia constitucional na otro pais
Tin variacion importante entre e monarkianan constitucional na mundo. Por ehempel:
* Den paisnan manera Liechtenstein, Monaco, Marocco, Kuwait, Hordania y Bahrein, e constitucion ta duna e soberano un poder discrecionario considerabel, of sea un rol politico activo.
* Den otro paisnan manera Reino Uni, Hulanda, Belgica, Spaña, Suecia, Malasia y Hapon, e monarka tin un rol mas ceremonial, y e autoridad ehecutivo ta wordo eherce principalmente pa e gobierno na mando.

E nivel di poder ku un monarka tin den un monarkia constitucional ta depende di e structura politico y e historia constitucional di e pais mes.